అమ్రాబాద్ మండలం (నాగర్‌కర్నూల్ జిల్లా)

అమ్రాబాద్ మండలం, తెలంగాణ రాష్ట్రములోని నాగర్‌కర్నూల్ జిల్లాకు చెందిన ఒక మండలం. 

ఇది సమీప పట్టణమైన వనపర్తి నుండి 75 కి. మీ. దూరంలో ఉంది. 2016 లో  జరిగిన జిల్లాల పునర్వ్యవస్థీకరణకు ముందు ఈ మండలం మహబూబ్ నగర్ జిల్లా లో  ఉండేది.   ప్రస్తుతం ఈ మండలం అచ్చంపేట రెవెన్యూ డివిజనులో భాగం. పునర్వ్యవస్థీకరణకు ముందు  ఇది నాగర్‌కర్నూల్ డివిజనులో ఉండేది.ఈ మండలంలో  8  రెవెన్యూ గ్రామాలు ఉన్నాయి. మండల కేంద్రం అమ్రాబాద్.

మండల భౌగోళిక సరిహద్దులు 
అమ్రాబాదు మండలం కృష్ణా, తుంగభద్ర నదుల మధ్యన ఉంది. ఈ రెండు నదులతో పాటు ఈ మండలం కర్నూలు, ప్రకాశం, గుంటూరు, నల్గొండ జిల్లాల సరిహద్దులను కలిగి ఉంది. ఉత్తరమున, పశ్చిమమున కొల్లాపూర్, లింగాల, బల్మూర్, అచ్చంపేట మండలాలు సరిహద్దులుగా ఉన్నాయి.

అమ్రాబాదు వైశాల్యం రీత్యా నాగర్‌కర్నూల్ జిల్లాలో అతి పెద్ద మండలం. కానీ జనసాంద్రత తక్కువ. మండలంలో అధికభాగం నల్లమల అడవులతో విస్తరించి ఉంది. మండలాలేర్పడక మునుపు అమ్రాబాద్ తాలూకా కేంద్రంగా ఉంది. మండల కేంద్రమైన అమ్రాబాదు 150 మీటర్ల ఎత్తున్న పీఠభూమిపై ఉంది. మన్ననూరు, అమ్రాబాదు దరిదాపుల్లో కొన్ని కిలోమీటర్ల మేరకు తప్ప మిగిలిన మండలమంతా ఎత్తైన కొండలతో నిండి ఉంది. అమ్రాబాద్ మండలంలో చెంచుల తెగకు చెందిన జనాభా ఎక్కువగా ఉన్నారు.

గణాంకాలు 

2011 భారత జనగణన గణాంకాల ప్రకారం జనాభా- మొత్తం 50,133 - పురుషులు 24,868 - స్త్రీలు 25,265. అక్షరాస్యుల సంఖ్య 25131.

2016 లో జరిగిన పునర్వ్యవస్థీకరణ తరువాత, ఈ మండల వైశాల్యం 1219 చ.కి.మీ. కాగా, జనాభా 32,230. జనాభాలో పురుషులు 15,730 కాగా, స్త్రీల సంఖ్య 16,500. మండలంలో 7,661 గృహాలున్నాయి.

మండలం లోని గ్రామాలు

రెవెన్యూ గ్రామాలు 
 అమ్రాబాద్
 మాచారం
 తుర్కపల్లి
 మన్ననూర్
 తిరుమలాపూర్ (బి.కె)
 లక్ష్మాపూర్ (బి.కె)
 ఉప్పునూతల (బి.కె)
 వట్వర్లపల్లి

ఇతర వివరాలు 
మండలంలోని బౌరాపూర్‌ గ్రామంలో భ్రమరాంబ దేవాలయం ఉంది.

మూలాలు

వెలుపలి లంకెలు